Hermojuuripuudutus ja / tai pikkunivelen puudutus

Sinulle on varattu aika hermojuuripuudutukseen eli blokadiin ja/tai pikkunivelen- eli fasettipuudutukseen. Blokadissa ärsytystilassa oleva hermojuuri ja fasettipuudutuksessa pikkunivel puudutetaan pitkävaikutteisella puudute-kortisoniseoksella. Toimenpiteet tehdään läpivalaisukontrollissa, joten niissä käytetään röntgensäteilyä sekä usein pieni määrä jodipitoista varjoainetta.

Toimenpiteeseen valmistautuminen

Toimenpiteen suunnittelun yhteydessä lähettävä lääkäri harkitsee, onko mahdollisesti käytössäsi olevien verenohennuslääkkeiden tauotus tarpeellista ennen toimenpidettä. **Ota yhteyttä toimenpideajan antaneeseen yksikköön mahdollisimman pian, jos käytät veren hyytymiseen vaikuttavia lääkkeitä, eikä näiden lääkkeiden tauottamisesta tai normaalista jatkamisesta ole sovittu.** Ota yhteyttä myös, jos sinulla on puudutusaine-, varjoaine- tai jodiyliherkkyys tai olet raskaana.

Tarvittaessa sinulta otetaan verikoe vuototaipumuksen määrittämiseksi joko omassa terveyskeskuksessasi tai OYS:ssa. Verikokeisiin liittyvä ohjeistus löytyy ajanvarauskirjeestä.

Toimenpidepäivänä saat syödä ja juoda normaalisti. Naispotilaalta (n. 12–50 v) tiedustellaan ennen toimenpidettä raskauden mahdollisuutta, sillä hermojuuri- ja/tai pikkunivelen puudutusta ei yleensä tehdä raskaana olevalle.

Suosittelemme sinua käyttämään yleisiä kulkuneuvoja. Alaraajoissa voi toimenpiteen seurauksena esiintyä ohimenevää tunnottomuutta usean tunnin ajan, joten et voi itse ajaa autoa toimenpiteen jälkeen toimenpidepäivänä. Jos tulet omalla autolla, kotimatkaa varten täytyy olla toinen kuljettaja.

Toimenpiteen suorittaminen

Röntgenhoitaja valmistelee sinut toimenpiteeseen. Valmistelu mukaan lukien toimenpide kestää noin ½-1 tuntia.

Toimenpiteen aikana olet toimenpidepöydällä vatsallaan tai tuettuna loivaan kylkiasentoon. Hoidettavan kohdan ihoalue pestään ja peitellään steriileillä liinoilla. Ihon puuduttamisen jälkeen röntgenlääkäri vie ohuen neulan läpivalaisuohjauksessa hoidettavaan kohtaan. Neulan oikea sijainti varmistetaan pienellä määrällä varjoainetta ja/tai kuvauksella, minkä jälkeen neulan kautta ruiskutetaan puudute-kortisoniseos hoidettavalle alueelle.

Toimenpiteen jälkeen huomioitavaa

Toimenpiteen jälkeen saat liikkua vapaasti, jos jalalla pystyy varaamaan. Tarvittaessa voit levätä röntgenosastolla, kunnes jalan tunto on palautunut (yleensä ½ - 2 tuntia). Pistopaikan kastelua ja rasitusta tulee välttää toimenpidepäivän ajan.

Jos toimenpidepäivä on sinulle työpäivä, saat siitä sairauslomatodistuksen.

Oireisiin tai hoidon vaikutuksiin liittyvissä asioissa ota yhteyttä toimenpideajan antaneeseen yksikköön (poliklinikka tai osasto, puhelinnumero ajanvarauskirjeessä).

Yhteystiedot

Toimenpide tehdään Oulun yliopistollisen sairaalan Keskusröntgenissä, sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

Tiedustelut arkisin p. (08)315 3290 tai 040 134 4315 klo 8–15.